**Hajdú-Bihar megyét is elérte a madárinfluenza járvány**

**Egy Hajdú-Bihar megyei, több mint 25 000 egyedet tartó tenyészpulyka telep állatainál is igazolta a magas patogenitású madárinfluenza vírus jelenlétét a Nemzeti Élelmiszerlánc-biztonsági Hivatal (Nébih) laboratóriuma. Ezzel újabb megye vált fertőzötté a 2022-es őszi járványban. A védő- és megfigyelési körzetek kijelölése megtörtént, valamint a partnerországok is értesítést kaptak a kitörésről.**

A Hajdú-Bihar megyei Nádudvar településen található, 25 812 tenyészpulykát számláló telepen a megemelkedett elhullás, az állatok levertsége, valamint víz- és takarmányfogyasztásuk csökkenése hívta fel az állattartó figyelmét a madárinfluenza esetleges megjelenésére. A Nébih laboratóriuma végül igazolta a vírus H5N1 altípusának jelenlétét az állományban.

Az állategészségügyi szakemberek az érintett állomány felszámolását megkezdték, a gazdaság körül pedig kijelölték a 3 km sugarú védőkörzetet, valamint a 10 km sugarú megfigyelési körzetet.

Bács-Kiskun és Csongrád-Csanád megye mentes területein továbbra is érvényben vannak a korábban bevezetett korlátozások, valamint a kötelező tamponvizsgálatok. Emellett az ország teljes területén kötelező a tamponvizsgálat a víziszárnyasok technológiai mozgatását megelőzően.

A Nébih laboratóriuma Debrecenben begyűjtött vadmadárbélsár-mintákból szintén kimutatta a vírus jelenlétét. Ezen eredmények is alátámasztják, hogy az állományok zártan tartása és a járványvédelmi előírások szigorú betartása kiemelten fontos, mivel csak ezekkel csökkenthető annak kockázata, hogy a baromfiállományok fertőzött vadmadarakkal érintkezzenek.

A madárinfluenza kitörésekről és a nemzetközi kereskedelmet érintő aktuális információkról a Nébih madárinfluenza aloldalán tájékozódhatnak: <https://portal.nebih.gov.hu/madarinfluenza>

2022. december 20.

Nemzeti Élelmiszerlánc-biztonsági Hivatal